b'\n_START_ARTICLE_\nJohn Henry Comstock\n_START_SECTION_\n\xc5\xbdivljenje in delo\n_START_PARAGRAPH_\nImel je te\xc5\xbeko otro\xc5\xa1tvo, saj mu je o\xc4\x8de umrl kmalu po rojstvu. Zadol\xc5\xbeena mati je izgubila dru\xc5\xbeinsko kmetijo in ga je morala zaradi \xc5\xa1ibkega zdravja poslati v siroti\xc5\xa1nico. V letih po tistem je menjal ve\xc4\x8d rejni\xc5\xa1kih dru\xc5\xbein, dokler ni na\xc5\xa1el doma pri kapitanu Lewisu Turnerju. Za\xc4\x8del se je pre\xc5\xbeivljati kot mornar na ladjah na Velikih jezerih in v \xc5\xa1tirih letih zaslu\xc5\xbeil dovolj denarja, da je za\xc4\x8del razmi\xc5\xa1ljati o izobrazbi. Ob zaklju\xc4\x8dku \xc5\xa1olanja na semeni\xc5\xa1\xc4\x8du je po naklju\xc4\x8dju odkril knjigo o \xc5\xbeu\xc5\xbeel\xc4\x8djih \xc5\xa1kodljivcih v kmetijstvu, ki ga je povsem prevzela, zato se je odlo\xc4\x8dil za \xc5\xa1tudij na tem podro\xc4\x8dju._NEWLINE_Leta 1869 je vpisal \xc5\xa1tudij na Univerzi Cornell, vendar pa univerza ni premogla entomolo\xc5\xa1kega programa, zato je poletje 1872 izkoristil za \xc5\xa1tudij entomologije na Harvardu pri Hermannu Hagenu. Na Cornellu je bil leta 1871 imenovan za asistenta in leta 1873, \xc5\xa1e kot \xc5\xa1tudent, za predavatelja entomologije. Diplomiral je poleti 1874 in dve leti kasneje postal docent. Leta 1878 se je poro\xc4\x8dil s \xc5\xa1tudentko Anno Botsford. S pedago\xc5\xa1kim delom je za\xc4\x8dasno prekinil leta 1879, ko je postal glavni entomolog ameri\xc5\xa1kega ministrstva za kmetijstvo, a je po smrti predsednika Garfielda leta 1881 zaradi politi\xc4\x8dnih pritiskov odstopil in se vrnil na Cornell, kjer vzpostavil oddelek za entomologijo. Kmalu po tistem je od\xc5\xa1el z \xc5\xbeeno \xc4\x8dez zimski semester gostovat na Univerzo v Leipzigu, saj se je \xc5\xbeelel nau\xc4\x8diti nem\xc5\xa1ko da bi lahko bral entomolo\xc5\xa1ke razprave v tem jeziku. Hkrati je pisal drugi del svojega u\xc4\x8dbenika An Introduction to Entomology. \xc5\xbde prvi del, ki je iz\xc5\xa1el leta 1888, je ilustrirala njegova \xc5\xbeena, ki se je pred tem izvrstno izu\xc4\x8dila lesoreza._NEWLINE_Po vrnitvi v ZDA sta izvedela, da se prvi del u\xc4\x8dbenika zelo dobro prodaja, zato se je John \xc5\xa1e bolj posvetil pisanju, tako knjig kot poljudnih \xc4\x8dlankov v razli\xc4\x8dnih revijah, hkrati pa je pou\xc4\x8deval in raziskoval, med drugim nekaj zimskih semestrov kot gostujo\xc4\x8di predavatelj na Univerzi Stanford. Leta 1891 je zaradi preobremenjenosti do\xc5\xbeivel \xc5\xbeiv\xc4\x8dni zlom, a je okreval po nekaj mesecih oddiha na Kubi. U\xc4\x8dbenika An Introduction to Entomology in Manual for the study of insects (1894) sta bila tako uspe\xc5\xa1na, da je za izdajanje ustanovil lastno zalo\xc5\xbebo, Comstock Publishing Company (danes del univerzitetne zalo\xc5\xbebe Univerze Cornell). V teh in drugih delih je med drugim na novo vzpostavil sistem metuljev, v katerem je do takrat vladal kaos. Leta 1900 je raz\xc5\xa1iril podro\xc4\x8dje raziskav \xc5\xa1e na pajke in napisal Spider book, ki je ostalo klju\xc4\x8dno referen\xc4\x8dno delo na tem podro\xc4\x8dju nadaljnjih 25 let in ve\xc4\x8d. Upokojil se je leta 1913, a je ostal aktiven kot raziskovalec in akademik, do leta 1926, ko ga je skoraj povsem onesposobila kap. Umrl je po drugi kapi leta 1931.'